Title: พระราชกฤษฎีกาเปลี่ยนแปลงเขตอำนาจศาลแขวงอุบลราชธานี พ.ศ. 2527

พระราชกฤษฎีกา

พระราชกฤษฎีกา
เปลี่ยนแปลงเขตอำนาจศาลแขวงอุบลราชธานี
พ.ศ. ๒๕๒๗[๑]

ภูมิพลอดุลยเดช ป.ร.
ให้ไว้ ณ วันที่ ๓
พฤษภาคม พ.ศ. ๒๕๒๗
เป็นปีที่ ๓๙
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรเปลี่ยนแปลงเขตอำนาจศาลแขวงอุบลราชธานี

อาศัยอำนาจตามความในมาตรา ๑๕๙
ของรัฐธรรมนูญแห่งราชอาณาจักรไทยและมาตรา ๓
แห่งพระราชบัญญัติจัดตั้งศาลแขวงและวิธีพิจารณาความอาญาในศาลแขวง พ.ศ. ๒๔๙๙
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า
พระราชกฤษฎีกาเปลี่ยนแปลงเขตอำนาจศาลแขวงอุบลราชธานี พ.ศ. ๒๕๒๗

มาตรา ๒ 
พระราชกฤษฎีกานี้ให้ใช้บังคับตั้งแต่วันที่ ๗ พฤษภาคม พ.ศ. ๒๕๒๗ เป็นต้นไป

มาตรา ๓ 
ให้ศาลแขวงอุบลราชธานีในจังหวัดอุบลราชธานี
ซึ่งมีเขตอำนาจในอำเภอเมืองอุบลราชธานี อำเภอเขื่องใน อำเภอเดชอุดม
อำเภอตระการพืชผล อำเภอพิบูลมังสาหาร อำเภอม่วงสามสิบ อำเภอวารินชำราบ
และอำเภออำนาจเจริญ มีเขตอำนาจเฉพาะในอำเภอเมืองอุบลราชธานี อำเภอเขื่องใน
อำเภอเดชอุดม อำเภอตระการพืชผล อำเภอพิบูลมังสาหาร อำเภอม่วงสามสิบ
และอำเภอวารินชำราบ เท่านั้น

มาตรา ๔ 
บรรดาคดีของเขตท้องที่อำเภออำนาจเจริญที่ค้างพิจารณาอยู่ในศาลแขวงอุบลราชธานีในวันเปิดทำการศาลจังหวัดอำนาจเจริญ
ซึ่งจัดตั้งขึ้นตามกฎหมายว่าด้วยการจัดตั้งศาลจังหวัดที่อำเภออำนาจเจริญ
จังหวัดอุบลราชธานี ให้คงพิจารณาพิพากษาในศาลแขวงอุบลราชธานี

มาตรา ๕ 
ให้รัฐมนตรีว่าการกระทรวงยุติธรรมรักษาการตามพระราชกฤษฎีกานี้

ผู้รับสนองพระบรมราชโองการ
พลเอก ประจวบ  สุนทรางกูร
รองนายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากได้มีการจัดตั้งศาลจังหวัดอำนาจเจริญขึ้นตามพระราชบัญญัติจัดตั้งศาลจังหวัดที่อำเภออำนาจเจริญ
จังหวัดอุบลราชธานี พ.ศ. ๒๕๒๕ และจะเปิดทำการในวันที่ ๗ พฤษภาคม พ.ศ. ๒๕๒๗
แต่พระราชกฤษฎีกาเปลี่ยนแปลงเขตอำนาจศาลแขวง พ.ศ. ๒๕๒๐
ได้กำหนดให้ศาลแขวงอุบลราชธานีมีเขตอำนาจในอำเภออำนาจเจริญด้วย
จึงทำให้ศาลทั้งสองศาลมีเขตอำนาจในท้องที่อำเภออำนาจเจริญซ้ำซ้อนกัน กล่าวคือ
คดีที่เกิดขึ้นในท้องที่อำเภออำนาจเจริญและเป็นคดีที่ไม่อยู่ในอำนาจของศาลแขวงจังหวัดอุบลราชธานี
ต้องดำเนินกระบวนพิจารณาที่ศาลจังหวัดอำนาจเจริญ
ซึ่งตั้งอยู่ที่อำเภออำนาจเจริญ 
แต่คดีที่เกิดขึ้นในท้องที่เดียวกันและเป็นคดีที่อยู่ในอำนาจศาลแขวงจะต้องไปดำเนินกระบวนพิจารณาที่ศาลแขวงอุบลราชธานี
ซึ่งตั้งอยู่ที่อำเภอเมืองอุบลราชธานี
ซึ่งจะทำให้เกิดความสับสนและไม่สะดวกแก่ประชาชนและเจ้าหน้าที่ที่เกี่ยวข้อง
สมควรแก้ไขเขตอำนาจศาลแขวงอุบลราชธานีมิให้คลุมถึงท้องที่อำเภออำนาจเจริญ  จึงจำเป็นต้องตราพระราชกฤษฎีกานี้

ศุภกรณ/ผู้จัดทำ
๒๖ ตุลาคม ๒๕๕๓

เอกฤทธิ์/ผู้ตรวจ
๔ พฤศจิกายน ๒๕๕๓

[๑] ราชกิจจานุเบกษา
เล่ม ๑๐๑/ตอนที่ ๕๙/ฉบับพิเศษ หน้า ๑๒/๔ พฤษภาคม ๒๕๒๗